Meisie (13) in hand, gesig geskiet | Netwerk24
Meisie (13) in hand, gesig geskiet
Deur Cara-Lee Dorfling 16 Augustus 2016 14:56
Ao. Alwin Labans, polisiewoordvoerder. Foto: Argief
’n Tienermeisie van Greenfields in Port Elizabeth is in haar gesig en hand geskiet toe vier mans glo probeer het om haar ma se motor te steel.
Volgens die polisie het die mans Dinsdagoggend net voor 01:00 voor die vrou se huis in Mjibastraat gestaan en skree.
“Die mans wou blykbaar die sleutel hê vir die Toyota wat in die erf gestaan het,” sê ao. Alwin Labans, polisiewoordvoerder.
Die vrou het voorgegee dat sy nie weet aan wie die motor behoort nie.
Dit is toe dat die mans glo die motor probeer optel en uit die erf dra.
Toe sy in 'n kamer gaan ondersoek instel, het sy haar 13-jarige dogter met ’n skietwond aan haar gesig en hand gevind.
Ao. Alwin Labans
“Intussen het die vrou, wat binne die huis was, ’n harde slag gehoor. Toe sy in 'n kamer gaan ondersoek instel, het sy haar 13-jarige dogter met ’n skietwond aan haar gesig en hand gevind.”
Die vermeende motordiewe het gevlug en die meisie is na die hospitaal geneem, waar sy vir skietwonde behandel word.
Niemand is nog in hegtenis geneem nie en die polisie ondersoek ’n saak van poging tot moord.
* In ’n onverwante voorval is ’n 21-jarige man laat Maandagaand in Helenvale geskiet.
Volgens kol. Priscilla Naidu, polisiewoordvoerder, het die man in Martinweg gestaan toe hy deur twee onbekende mans genader is.
“Een van die twee mans het verskeie skote op die slagoffer afgevuur, en hom in sy linkerskouer geskiet,” sê Naidu.
Die aanvallers het te voet gevlug.
Naidu sê die slagoffer se ma (53) is verlede week in haar huis in Jacksonville, 15 km van die jongste voorval, aangeval en ook gewond.
“Die vermoede is dat die twee voorvalle verband hou en dat dit wel bendeverwant is,” sê Naidu.
Die polisie is ook nog op soek na die aanvallers in die Jacksonville-skietery.
Meer oor: Port Elizabeth | Geskiet
Studente-kaping: Polisie swyg ná verklarings
Ooggetuie geskok ná vriende se kaping
Rowers skiet egpaar in bed